Vasvár Város Képviselő-testülete

**J e g y z ő k ö n y v**

**Vasvár Város Önkormányzata Képviselő-testülete 2020. szeptember 24-én megtartott üléséről**

**Határozatok:**

 95. Önkormányzat I. féléves gazdálkodásáról szóló beszámoló elfogadása

 96. Egészségügyi alap- és szakellátás helyzetéről szóló beszámoló elfogadása

 97. Vasvári Ficánkoló Óvoda és Mocorgó Bölcsőde tevékenységéről szóló beszámoló elfogadása

 98. Vasvári Ficánkoló Óvoda és Mocorgó Bölcsőde munkatervével egyetértés

 99. Bursa Hungarica Felsőoktatási Önkormányzati Ösztöndíjpályázat 2021. évi fordulójához csatlakozás

 100. Zártkerti és külterületi utak felújítására megítélt pályázati támogatásról lemondás

 101. Fülöp Lászlóné városszépítő tevékenységéért elismerésben részesítése

 102. Kovács Lajos és felesége városszépítő tevékenységéért elismerésben részesítése

 103. Gyermekétkeztetés helyzete értékelésének elhalasztása

 104. Horváth Norbert ingatlanvásárlási, bérlési kérelmének nem támogatása

 105. Koroknainé Kántor Julianna egyéni vállalkozó által bérelt üzlethelyiségre bérbeszámítás engedélyezése

 106. Bartók B.u.2. szám alatti nem lakás célú helyiség bérbeadása a B&T e-Spejz .hu Kft-nek

 107. Csonka Bettina által bérelt önkormányzati lakásra bérbeszámítás engedélyezése

 108. Málovits Lászlóné által bérelt önkormányzati lakásra bérbeszámítás engedélyezése

 109. Koltai Istvánné részére tulajdonosi hozzájárulás adása önkormányzati lakásának felújításához

 110. Kossuth Lajos u. 8. szám alatti szociális önkormányzati lakás bérleti szerződésének megszüntetése, egyben költségalapú lakásként való bérbeadásának meghirdetése

 111. Alkotmány u. 13. fsz. 5. szám alatti költségalapú önkormányzati lakás bérbeadásának meghirdetése

 112. Szociális lakásügy (Zárt ülés keretében tárgyalva, külön jegyzőkönyvben rögzítve.)

 113. „Csapadékvíz-elvezetés Vasváron II. ütem” projekt közbeszerzési szakértőjének és műszaki ellenőrének kiválasztására a polgármester felhatalmazása

 114. Vasvári Városfejlesztési Nonprofit Kft. szabályzatainak elfogadása

 115. Használati jog biztosítása a Vasvári Városfejlesztési Nonprofit Kft. részére

 116-119. Kitüntetések adományozása (Zárt ülés keretében tárgyalva, külön jegyzőkönyvben rögzítve.)

Vasvár Város Képviselő-testülete

**J e g y z ő k ö n y v**

**Készült** Vasvár Város Önkormányzata Képviselő-testülete 2020. szeptember 24-én megtartott üléséről.

**Az ülés helye:** Városháza nagyterme

**Jelen voltak:** Tóth Balázs polgármester, Sejber Mihály alpolgármester, Dr. Fabók Tibor, Gyöngyösi Zsuzsanna és Unger József képviselők (5 fő)

**Távolmaradását előre bejelentette**: Dr. Pataky Pál tanácsnok és Galambos István tanácsnok (2 fő)

**Tanácskozási joggal jelen voltak:**

 Dr. Ódor Ildikó jegyző,

Pállá Pálláné Dr. Lakics Erika aljegyző,

Kónya Emília és Varga Zoltán osztályvezetők,

Füzi Andrea a Vasvári Egészségügyi Alapellátó Intézmény vezetője,

Barabás Istvánné a Vasvári Ficánkoló Óvoda és Mocorgó Bölcsőde vezetője,

Tauszné Vincze Edit a Vas Megyei Kormányhivatal Vasvári Járási Hivatalának vezetője,

Simon-Németh Adél a Vasvári Újság felelős szerkesztője.

**Tóth Balázs polgármester** köszöntötte a megjelenteket. Megállapította, hogy a képviselő-testület határozatképes, az ülést megnyitotta. Javasolta a meghívóban szereplő napirend kiegészítését a következő témákkal:

* Előterjesztés felhatalmazás adására „Csapadékvíz-elvezetés Vasváron II. ütem” projekt keretében közbeszerzési szakértői, valamint műszaki ellenőri feladatot ellátó gazdasági szereplők kiválasztására irányuló beszerzési eljárás lefolytatására

Előadó: TÓTH BALÁZS polgármester

* Előterjesztés a Vasvári Városfejlesztési Nonprofit Kft. szabályzatainak elfogadására

Előadó: TÓTH BALÁZS polgármester

* Előterjesztés használati jog biztosításáról

Előadó: TÓTH BALÁZS polgármester

Képviselő-testület a kiegészített napirenddel 5 igen szavazattal – ellenszavazat és tartózkodás nélkül – egyhangúlag egyetértett, majd a következő sorrend szerint jóváhagyta azt:

1. Tájékoztató Vasvár Város Önkormányzata 2020. I. féléves gazdálkodásáról

Előadó: TÓTH BALÁZS polgármester

1. Beszámoló az egészségügyi alap- és szakellátás helyzetéről

Előadó: FÜZI ANDREA intézményvezető

1. Beszámoló a Vasvári Ficánkoló Óvoda és Mocorgó Bölcsőde tevékenységéről

Előadó: BARABÁS ISTVÁNNÉ intézményvezető

1. FOLYÓ ÜGYEK:
2. Előterjesztés a Vasvári Ficánkoló Óvoda és Mocorgó Bölcsőde 2020/2021. évi munkatervének véleményezésére

Előadó: TÓTH BALÁZS polgármester

1. Előterjesztés a Bursa Hungarica Felsőoktatási Önkormányzati Ösztöndíjpályázat 2021. évi fordulójához való csatlakozáshoz

Előadó: TÓTH BALÁZS polgármester

1. Előterjesztés vasvári zártkerti és külterületi utak felújítására megítélt támogatás lemondására

Előadó: TÓTH BALÁZS polgármester

1. Előterjesztés városszépítő tevékenység elismeréséhez

Előadó: TÓTH BALÁZS polgármester

1. Előterjesztés a gyermekétkeztetés helyzetének értékeléséről

Előadó: TÓTH BALÁZS polgármester

1. Horváth Norbert kérelme

Előadó: TÓTH BALÁZS polgármester

1. Előterjesztés Koroknainé Kántor Julianna e.v. Vasvár, Szentmihályfalvi u. 6-8. szám alatti üzlethelyiség bérlőjének bérbeszámítási kérelmére

Előadó: Dr. ÓDOR ILDIKÓ jegyző

1. Előterjesztés a Vasvár, Bartók B.u.2. szám alatti nem lakás célú helyiség bérbeadására

Előadó: TÓTH BALÁZS polgármester

1. Előterjesztés Csonka Bettina Vasvár, Alkotmány u. 13. fsz. 7. szám alatti lakos bérbeszámítási kérelmére

Előadó: Dr. ÓDOR ILDIKÓ jegyző

1. Előterjesztés Málovits Lászlóné Vasvár, Március 15. tér 6. I/3. szám alatti bérlő bérbeszámítási kérelmére

Előadó: Dr. ÓDOR ILDIKÓ jegyző

1. Előterjesztés Koltai Istvánné Vasvár, Eötvös L.u.6/A. fsz. 3. szám alatti lakos tulajdonosi hozzájárulási kérelmére

Előadó: Dr. ÓDOR ILDIKÓ jegyző

1. Előterjesztés a Vasvár, Kossuth L.u.8. fsz. 3. szám alatti önkormányzati lakás bérleti szerződésének megszüntetésére

Előadó: Dr. ÓDOR ILDIKÓ jegyző

1. Előterjesztés a Vasvár, Alkotmány u. 13. fsz. 5. szám alatti összkomfortos lakás költségalapon történő bérbeadására

Előadó: Dr. ÓDOR ILDIKÓ jegyző

1. Előterjesztés Balogh Kitti Annamária Vasvár, Németh A.u.2. fsz. 4. szám alatti lakos lakásbérleti szerződésének meghosszabbítására (zárt ülés)

Előadó: Dr. ÓDOR ILDIKÓ jegyző

1. Előterjesztés felhatalmazás adására „Csapadékvíz-elvezetés Vasváron II. ütem” projekt keretében közbeszerzési szakértői, valamint műszaki ellenőri feladatot ellátó gazdasági szereplők kiválasztására irányuló beszerzési eljárás lefolytatására

Előadó: TÓTH BALÁZS polgármester

1. Előterjesztés a Vasvári Városfejlesztési Nonprofit Kft. szabályzatainak elfogadására

Előadó: TÓTH BALÁZS polgármester

1. Előterjesztés használati jog biztosításáról

Előadó: TÓTH BALÁZS polgármester

1. Előterjesztés „Vasvár Város Díszpolgára” cím, „Vasvár Városért”’ érdemérem, „Vasvár Város Önkormányzatának a Közszolgálatért Alapított Barabás István Díja”, valamint „A Városfejlesztésért” Díj kitüntetések adományozásához (zárt ülés)

Előadó: TÓTH BALÁZS polgármester

**NAPIREND ELŐTT:**

**Beszámoló a képviselő-testület lejárt határidejű határozatainak végrehajtásáról, a legutóbbi képviselő-testületi ülés óta történt fontosabb intézkedésekről, eseményekről, valamint az átruházott hatáskörben hozott döntésekről**

**Tóth Balázs polgármester** az írásos beszámolót kiegészítendő elmondta, hogy együtt ülésezett az Észak-Vasi és a Dél-Vasi Foglalkoztatási Paktum. Megállapítást nyert, hogy sikerült az indikátor számokat teljesíteni. Jelenleg járási szinten 500 munkakereső van. Számuk folyamatosan csökken, viszont a tavalyi számok ennél jobban voltak.

Elmondta, hogy a héten tárgyalt a helyi Rendőrség és Polgárőrség képviselőjével a Mindenszentek és a Halottak Napi temetői forgalmi rendről, ami a Vasvári Újságban is meg fog jelenni.

**Dr. Fabók Tibor képviselő** felhívta a figyelmet az újszülöttek köszöntésének egy új formájára, a Babazászlóra. 2011-ben Oberfrank Pál színművész ötlete alapján hagyományteremtő jelleggel indult el ez a kezdeményezés, amit a Három Királyfi, Három Királylány Mozgalom karolt föl és mára már számos önkormányzat csatlakozott hozzá. A maga részéről jó ötletnek tartotta a kezdeményezést, hogy ne csak halálesetkor kerüljön ki a közintézményekre a zászló, hanem gyermekszületéskor is. Ezért, remélve, hogy a képviselő-testület is egyetért ezzel, megrendelte a zászlókat, amit átadott polgármester úrnak, hogy ki lehessen tenni a Polgármesteri Hivatal épületére. A kék zászló azt jelzi, hogy kisfiú, a rózsaszín, hogy kislány született a városban.

**Tóth Balázs polgármester** elmondta, hogy az önkormányzat is megrendelte a babazászlókat, de azok még nem érkeztek meg. A képviselő által adott zászlókat örömmel fogadta, mivel ezeket más közintézményre is ki tudják tenni, nemcsak a hivatal épületére. Több kérdés, hozzászólás nem lévén szavazásra tette fel a szóban is kiegészített beszámolót.

Képviselő-testület a kiegészített beszámolót 5 igen szavazattal – ellenszavazat és tartózkodás nélkül – egyhangúlag elfogadta.

1. **napirendi pont:**

**Tájékoztató Vasvár Város Önkormányzata 2019. I. féléves gazdálkodásáról**

**Tóth Balázs polgármester** szóbeli kiegészítésébenannak a véleményének adott hangot, hogy a város I. féléves gazdálkodása a várakozásoknak megfelelően alakult, a bevételek és a kiadások is 50 % alatt teljesültek. Az iparűzési adó bevételek szeptember 30-ig folyamatosan érkeznek. Megjegyezte, a járvány okozta gazdasági nehézségek nem ebben az évben, hanem majd a következőben jelentkeznek, mivel a mostani adóbevételek még a 2019-es év után, nem az idei év után folynak be.

**Unger József képviselő** elmondta, hogy a Pénzügyi, Városfejlesztési és Környezetvédelmi Bizottság elfogadásra ajánlja a képviselő-testületnek az I. féléves tájékoztatót.

**Tóth Balázs polgármester** több kérdés, hozzászólás nem lévén szavazásra bocsátotta az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**95/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete az önkormányzat 2020. I. félévi gazdálkodásáról szóló beszámolót a szöveges értékelésben, valamint a hozzá mellékelt, Vasvár Város Önkormányzata és költségvetési szervei költségvetésének 2020. I. félévi alakulását bemutató kimutatásban foglaltakkal megegyező tartalommal elfogadja, mely a jegyzőkönyv 1. számú mellékletét képezi.

Felelős:Tóth Balázs polgármester

Határidő: 2020. szeptember 30.

1. **napirendi pont:**

**Beszámoló az egészségügyi alap- és szakellátás helyzetéről**

**Tóth Balázs polgármester** elmondta, hogy a beszámoló a 2019-es évről szól, nem szerepelnek benne az idei évre vonatkozó változások, mint például az, hogy a bőrgyógyászati szakrendelés szünetel. Annak a véleményének adott hangot, hogy a kisvárosi szinthez képest sokrétű a város egészségügyi ellátása. Napi vérvételt tudunk működtetni, ami nagyobb településeken sem jellemző. Örvendetesnek tartotta, hogy megnövekedett a városban a születések száma, a beszámoló 2. oldalán található táblázat szerint 2019. évben 53 gyermek született.

Kiemelte, elérkezett oda az intézmény működése, hogy az orvosi eszközök amortizálódnak, pótolni kell műszereket. A szemészeten egy nagyobb értékű gép vált javíthatatlanná. A jövőben ezzel egyre inkább számolni kell.

Elmondta, hogy a járvány idején az egészségügy megkapta az átlagfinanszírozást.

**Füzi Andrea intézményvezető** tájékoztatásképpen elmondta, hogy a védőnői szolgálat ellátási területe Vasvár mellett Alsóújlakra is kiterjed. A tavalyi 53 születésből 47 volt a vasvári, a többi alsóújlaki. Előtte években a vasvári születések száma 27 fő volt. Az eddigi és a várható születések alapján közel 27 fő várható 2020-ban is.

**Unger József képviselő** ismertette a Humán Erőforrás Bizottság véleményét. A bizottság megállapította, hogy az Egészségügyi Alapellátó Intézmény működése jól beállt, költségvetése tervezhető. Sajnos bőrgyógyász és orr-fül-gégész szakorvos jelenleg nincsen. Problémaként vetődött fel, hogy télen a betegek várakoztatása a rendelésekre kérdéses a koronavírus járvány miatti szabályok betartása (1,5 méter távolság) miatt. Szóba került, hogy az urológia szakrendelésen nincs előjegyzés, ezért sok ember várakozik egyidőben. Összességében a bizottság a beszámolót elfogadásra ajánlja a képviselő-testületnek.

**Füzi Andrea intézményvezető** reagált az elhangzottakra. Elmondta, hogy az koronavírus járvánnyal kapcsolatban kiadott központi eljárásrend szerint a betegeknek a másfél méter távolságot tartaniuk kell. Sajnos ezek az épületek nem így lettek tervezve, szűk a folyosó, a várótermi rész. Az eljárásrendet viszont be kell tartatni, mivel milliós nagyságrendű büntetést is kiszabhat az ellenőrző hatóság. Megemlítette, hogy Celldömölk város sátor építésében gondolkodik. Vasváron erre az Egészségház udvarán nincs hely. Közölte, az urológiai szakrendelésen a szakorvos ragaszkodik ahhoz, hogy nem előjegyzéssel fogadja a betegeit, amit szakmai érvekkel alá is tud támasztani.

**Tóth Balázs polgármester** több kérdés, hozzászólás nem lévén elfogadásra ajánlotta az egészségügyi alap- és szakellátás helyzetéről szóló beszámolót

Képviselő-testület a beszámolóval 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**96/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete az egészségügyi alap- és szakellátás helyzetéről szóló beszámolót a jegyzőkönyv 2. számú mellékletét képező tartalommal elfogadja.

Felelős: Tóth Balázs polgármester

Határidő: azonnal

1. **napirendi pont:**

**Beszámoló a Vasvári Ficánkoló Óvoda és Mocorgó Bölcsőde tevékenységéről**

**Unger József képviselő** elmondta, hogy a Humán Erőforrás Bizottság megtárgyalta a beszámolót. Az ülésen elhangzott, hogy az intézményben a jogszabályok betartása mellett próbálják úgy megszervezni a koronavírus járvány miatti óvintézkedéseket, hogy mindenkinek megfeleljenek. A Kossuth Lajos utcai óvoda udvarán megépült ovi sportpálya jól bevált, a gyerekek nagyon szeretik. A bizottság a beszámolót elfogadásra ajánlja a képviselő-testületnek.

**Dr. Fabók Tibor képviselő** felvetette, hogy a Kossuth Lajos utcai óvodában, a felszabadult csoportszobában nem lehetne-e megoldani az óvodás gyermekek logopédiai foglalkozását, ugyanis a szülők, hozzátartozók nem minden esetben tudják a gyerekeket napközben elkísérni az óvodából a Vas Megyei Pedagógiai Szakszolgálat Vasvári Tagintézménye Vasvár, Alkotmány u. 7. szám alatti épületébe.

**Barabás Istvánné intézményvezető** elmondta, a Pedagógiai Szakszolgálat azt állítja, hogy a polgármesterek is jelen voltak azon az egyeztetésen, amikor arról döntöttek, hogy nem mennek ki az intézményekbe, hanem a gyerekeket kell bekísérni a szakszolgálathoz a foglalkozásokra.

Megemlítette, mivel a bölcsődében nagyon kevés, jelenleg csak 6 gyermek van, gondolkodik az időszakos gyermekfelügyeleti ellátás bevezetésén. Ez az ellátás a bölcsődei szabad férőhelyek erejéig biztosítható, aminek meg kell állapítani a díját.

**Tóth Balázs polgármester** több kérdés, hozzászólás nem lévén elfogadásra ajánlotta a Vasvári Ficánkoló Óvoda és Mocorgó Bölcsőde tevékenységéről szóló beszámolót.

Képviselő-testület a beszámolóval 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**97/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete a Vasvári Ficánkoló Óvoda és Mocorgó Bölcsőde tevékenységéről szóló beszámolót a jegyzőkönyv 3. számú mellékletét képező tartalommal elfogadja.

Felelős: Tóth Balázs polgármester

Határidő: azonnal

1. **napirendi pont:**

**FOLYÓ ÜGYEK:**

**1./ Előterjesztés a Vasvári Ficánkoló Óvoda és Mocorgó Bölcsőde 2020/2021. évi munkatervének véleményezésére**

**Unger József képviselő** közölte, a Humán Erőforrás Bizottság javasolja a képviselő-testületnek, hogy értsen egyet az intézmény munkatervével.

**Tóth Balázs polgármester** kérdés, hozzászólás nem lévén egyetértésre ajánlotta a Vasvári Ficánkoló Óvoda és Mocorgó Bölcsőde 2020/2021. évi munkatervét.

Képviselő-testület a munkatervvel 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**98/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete „A nevelési-oktatási intézmények működéséről és a köznevelési intézmények névhasználatáról” szóló 20/2012.(VIII.31.) EMMI rendelet 3. § (1) bekezdésében meghatározott véleményezési jogkörében eljárva **egyetért** a jegyzőkönyv 4. számú mellékletét képező, a Vasvári Ficánkoló Óvoda és Mocorgó Bölcsőde 2020/2021. nevelési évre szóló munkatervével, mely 2 dokumentumból áll:

- A Vasvári Ficánkoló Óvoda és Mocorgó Bölcsőde **óvodai intézményegységének** 2020/2021. nevelési évre szóló munkatervéből és

- A Vasvári Ficánkoló Óvoda és Mocorgó Bölcsőde **bölcsődei intézményegységének** 2020. szeptember 1. - 2021. augusztus 31. időtartamra szóló munkatervéből.

Felelős: TÓTH BALÁZS polgármester

Határidő: azonnal

**2./ Előterjesztés a Bursa Hungarica Felsőoktatási Önkormányzati Ösztöndíjpályázat 2020. évi fordulójához való csatlakozáshoz**

**Unger József képviselő** közölte, hogy a Humán Erőforrás Bizottság és a Pénzügyi, Városfejlesztési és Környezetvédelmi Bizottság is támogatta a csatlakozást.

**Tóth Balázs polgármester** kérdés, hozzászólás nem lévén elfogadásra ajánlotta az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**99/2020.(IX.24.) számú képviselő-testületi határozat:**

1./ Vasvár Város Önkormányzata Képviselő-testülete **csatlakozik** a hátrányos helyzetű, szociálisan rászoruló felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjpályázat 2021. évi fordulójához.

A Bursa Hungarica Felsőoktatási Önkormányzati Ösztöndíjpályázat 2021. évi fordulójának általános szerződési feltételeit elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.

2./ Az önkormányzati támogatás elnyerésére **„A” típusú és „B” típusú pályázatot ír ki** **a mellékletnek megfelelően.**

3./ A támogatás fedezetéül 2021. évi költségvetésének szociális keretéből **900.000,-Ft-ot különít el.**

„B” típusú nyertes pályázó esetén a képviselő-testület 2021-ben, 2022-ben, 2023-ban és 2024-ben ezen évek költségvetésének szociális keretéből fedezi a támogatást.

4./ A felosztható 900.000,-Ft keretösszegből 2021. évben, az „A” és „B” típusú pályázók közül a szociálisan rászorult, felsőoktatásban már résztvevő, illetve felsőoktatási intézménybe jelentkezni kívánó fiatalok tanulmányait támogatja **havi 5.000,-Ft összeggel**, **amennyiben a keretösszeg lehetőséget ad rá maximum havi 10.000,-Ft összeggel.**

**A beérkező pályázatokat a Humán Erőforrás Bizottság bírálja el.**

A pályázók közül a szociálisan legrászorultabbakat a következő fő szempontok pályázónkénti együttes vizsgálata alapján választja ki:

- pályázó árva vagy félárva,

- pályázó szülei elváltak, különváltak,

- eltartó, szülő munkanélküli vagy öregségi nyugdíjban részesül, illetve tartósan beteg, rokkant,

-a családban élő eltartottak száma,

-kollégiumi ellátásban részesül-e,

-közös háztartásban élők egy főre jutó havi nettó jövedelmének összege.

Indokolt esetben – további információszerzés céljából – a pályázó vagyoni helyzetének vizsgálatára környezettanulmány is végezhető.

**Felelős: 1-3./ pontokra:** Csatlakozásról szóló nyilatkozat továbbítására, a pályázatok közzétételére, keretösszeg 2021. évi költségvetésbe való betervezésére: Dr. ÓDOR ILDIKÓ jegyző

**4./ pontra:** pályázatok elbírálására: Vasvár Város Képviselő-testülete Humán Erőforrás Bizottsága

**Határidő: 1./ pontra:** csatlakozási nyilatkozat továbbítására: 2020. október 1.

 **2./ pontra:** pályázatok közzététele a Vasvári Újságban és a város honlapján történik

 **3./ pontra:** 2021., 2022., 2023. és 2024. évi költségvetések tervezése

 **4./ pontra:** 2020. december 4.

**3./ Előterjesztés vasvári zártkerti és külterületi utak felújítására megítélt támogatás lemondására**

**Tóth Balázs polgármester** annak a véleményének adott hangot, hogy a pályázatot el kell engedni, mivel túl sok saját erőt (35 mFt) kellene hozzátenni.

**Unger József képviselő** közölte, hogy a Pénzügyi, Városfejlesztési és Környezetvédelmi Bizottság egyetértett a megítélt pályázati támogatásról való lemondással.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**100/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete a Vidékfejlesztési Program Irányító Hatósága, mint Támogató által 2018. augusztus 3-án 1942962766. iratazonosító számon kiállított támogatói okiratban megítélt 68 776 155,-Ft összegű támogatásról lemond. A támogatói okiratban rögzített 4036 és 4035 hrsz.-ú zártkerti utak, 794/2 hrsz.-ú zártkerti út és a 025 és 050 hrsz.-ú külterületi utak felújítását, a kapcsolódó projekt elemeket nem valósítja meg a kivitelezői költségek jelentős növekedése miatt, mivel ehhez a pénzügyi fedezetet biztosítani nem tudja.

Felkéri a polgármestert, hogy a támogatásról való lemondást a Támogatóval haladéktalanul közölje.

Határidő: azonnal

Felelős: Tóth Balázs polgármester

**4./ Előterjesztés városszépítő tevékenység elismeréséhez**

**Unger József képviselő** elmondta, hogy a Humán Erőforrás Bizottság és a Pénzügyi, Városfejlesztési és Környezetvédelmi Bizottság is egyetértett a városban végzett kiemelkedő városszépítő tevékenység oklevéllel és 30 eFt értékű vásárlási utalvánnyal való elismerésével. Egyhangúlag támogatták, hogy idén ezt az elismerést az október 23-i ünnepség keretében Fülöp Lászlóné Vasvár, Petőfi S.u.1. szám alatti lakos, valamint Kovács Lajos és felesége Kovács Klaudia Vasvár, Kismákfa u. 62. szám alatti lakosok kapják meg.

**Gyöngyösi Zsuzsanna képviselő** kiegészítésként hozzátette, a Humán Erőforrás Bizottság több tagjának véleménye az volt, hogy az elismeréseket a városi kitüntetések adományozása után, méltatás, életút ismertetése nélkül, városszépítő tevékenységük elismeréseként kellene átadni a három személynek.

**Tóth Balázs polgármester** több kérdés, hozzászólás nem lévén a bizottságok véleménye alapján elsőként szavazásra tette fel az előterjesztésben található 1. számú határozati javaslatot, kiegészítve azzal, hogy a vásárlási utalvány értéke 30 eFt, valamint a kitüntetés átadására az október 23-i ünnepségen kerül sor.

Képviselő-testület a kiegészített 1. számú határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**101/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete városszépítő tevékenységéért oklevél és 30 eFt összegű vásárlási utalvány elismerésben részesíti

**FÜLÖP LÁSZLÓNÉ**

**Vasvár, Petőfi S.u.1. III/9. szám alatti lakost,**

aki 2020. évben Vasvár tiszta, rendezett, virágosított arculatához kiemelkedően hozzájárult a Vasvár, Petőfi S.u.1. szám előtti közterület gondozásával.

Az elismerés átadására a 2020. október 23-i városi ünnepség keretében kerül sor.

Felelős: TÓTH BALÁZS polgármester

Határidő: átadásra: 2020. október 23.

**Tóth Balázs polgármester** ezt követően a bizottságok véleménye alapján szavazásra tette fel az előterjesztésben található 2. számú határozati javaslatot, kiegészítve azzal, hogy a vásárlási utalvány értéke 30 eFt, a kitüntetés átadására az október 23-i ünnepségen kerül sor, valamint Kovács Klaudia férjével, Kovács Lajossal együtt részesül az elismerésben.

Képviselő-testület a kiegészített 2. számú határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**102/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete városszépítő tevékenységéért oklevél és 30 eFt összegű vásárlási utalvány elismerésben részesíti

**KOVÁCS LAJOS ÉS FELESÉGE KOVÁCS KLAUDIA**

**Vasvár, Kismákfa u. 62. szám alatti lakosokat,**

akik 2020. évben Vasvár tiszta, rendezett, virágosított arculatához kiemelkedően hozzájárultak a Vasvár, Kismákfa u. 62. szám előtti közterület és hősi emlékmű gondozásával.

Az elismerés átadására a 2020. október 23-i városi ünnepség keretében kerül sor.

Felelős: TÓTH BALÁZS polgármester

Határidő: átadásra: 2020. október 23.

**5./ Előterjesztés a gyermekétkeztetés helyzetének értékeléséről**

**Unger József képviselő** elmondta, hogy a Pénzügyi, Városfejlesztési és Környezetvédelmi Bizottság elfogadásra ajánlja a képviselő-testületnek az előterjesztésben található határozati javaslatot.

**Kónya Emília pénzügyi osztályvezető** tájékoztatta a képviselőket, hogy a kérdőív már készül. Elkészülte után a hivatal kijuttatja az óvodába és az iskolába a szülőknek.

**Tóth Balázs polgármester** több kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**103/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete 2020. november 30-áig képviselő-testületi ülésén megtárgyalja, értékeli a gyermekétkeztetés helyzetét az érvényben lévő jogszabályok és az Állami Számvevőszék „A gyermekétkeztetés rendszerének ellenőrzése” (EL-0687) elvégzése után megtett javaslatai szerint.

Magyarországon a 2020. március 11-től elrendelt veszélyhelyzet kapcsán az iskolák, óvodák, bölcsődék nem a megszokott tanévi-, nevelési rendben működtek, az intézményi gyermekétkeztetés is más formában zajlott. Ebben az időszakban az étkeztetés megszervezése során a kapacitásokat elvitték a járvánnyal kapcsolatos helyzetnek való megfelelés feladatai. A veszélyhelyzet megszűnése után már nyári szünidő volt. Így a gyermekétkeztetés helyzetének értékelését 2020. november 30-áig indokolt elhalasztani.

Felelős: TÓTH BALÁZS polgármester

Határidő: 2020. november 30.

**6./ Horváth Norbert kérelme**

**Unger József képviselő** közölte, a Pénzügyi, Városfejlesztési és Környezetvédelmi Bizottság

javasolja a képviselő-testületnek, hogy az önkormányzat tulajdonát képező, Vasvár, Ifjúság utcában található, vasvári 529. hrsz-ú ingatlant ne értékesítse, és ne adja bérbe Horváth Norbert Vasvár, Ifjúság u. 6. szám alatti lakosnak, tekintettel arra, hogy „A nemzeti vagyonról” szóló 2011. évi CXCVI. törvény előírásai szerint kötelezően készült 11/2012.(V.07.) számú önkormányzati vagyonrendelet szerint az ingatlan közterület megnevezésű, forgalomképtelen törzsvagyonba sorolt vagyonelem, ami kizárja az eladást és a bérbeadást.

**Tóth Balázs polgármester** kérdés, hozzászólás nem lévén szavazásra tette fel a pénzügyi bizottság javaslatát.

Képviselő-testület a bizottsági javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**104/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete a tulajdonát képező, Vasvár, Ifjúság utcában található, vasvári 529. hrsz-ú ingatlant nem értékesíti, és nem adja bérbe **HORVÁTH NORBERT** Vasvár, Ifjúság u. 6. szám alatti lakosnak, tekintettel arra, hogy „A nemzeti vagyonról” szóló 2011. évi CXCVI. törvény előírásai szerint kötelezően készült 11/2012.(V.07.) számú önkormányzati vagyonrendelet szerint az ingatlan közterület megnevezésű, forgalomképtelen törzsvagyonba sorolt vagyonelem, ami kizárja az eladást és a bérbeadást.

Felelős: TÓTH BALÁZS polgármester

Határidő: értesítésre: 2020. szeptember 30.

**7./ Előterjesztés Koroknainé Kántor Julianna e.v. Vasvár, Szentmihályfalvi u. 6-8. szám alatti üzlethelyiség bérlőjének bérbeszámítási kérelmére**

**Unger József képviselő** közölte, a Pénzügyi, Városfejlesztési és Környezetvédelmi Bizottság hasonlóan az önkormányzati bérlakásokhoz, 50 % értékű, maximum 100 eFt bérbeszámítás biztosítását javasolja az önkormányzati helyiségek esetében is. Így Koroknainé Kántor Juliannának nettó 76.524,-Ft bérbeszámítást javasolnak.

**Tóth Balázs polgármester** kérdés, hozzászólás nem lévén szavazásra tette fel a pénzügyi bizottság javaslatát.

Képviselő-testület a bizottsági javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**105/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete a tulajdonát képező Vasvár, Szentmihályfalvi u. 6-8. szám alatti, vasvári 1280/8//A/1 hrsz-ú, 32 m2 alapterületű üzlethelyiség bejárati ajtajának cseréjére nettó 76.524,- Ft bérbeszámítást engedélyez Koroknainé Kántor Julianna e.v. (székhelye: 9800 Vasvár, Bendefy L. u. 36.; adószáma: 68762957-1-38; nyilv. tart. szám: 52215865)részére. A bérbeszámítás összegére eső ÁFA a bérbeszámítás ideje alatt is fizetendő.

A Képviselő-testület felhatalmazza a polgármestert, hogy nevezett személlyel e határozatban foglalt feltételek szerint a bérbeszámítási megállapodást 30 napon belül kösse meg.

Felelős: Tóth Balázs polgármester

Határidő: 2020. október 1.

**8./ Előterjesztés a Vasvár, Bartók B.u.2. szám alatti nem lakás célú helyiség bérbeadására**

**Unger József képviselő** a Pénzügyi, Városfejlesztési és Környezetvédelmi Bizottság nevében elfogadásra ajánlotta a képviselő-testületnek az előterjesztésben található határozati javaslatot.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 4 igen szavazattal, 1 tartózkodással– ellenszavazat nélkül – egyetértett, majd meghozta a következő határozatot:

**106/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete tudomásul veszi Takács Szabina bejelentését az önkormányzat tulajdonát képező Vasvár, Bartók B. u. 2. szám alatti, vasvári 2000/A/1. hrsz-ú., 23 m2 alapterületű helyiségcsoportra fennálló bérleti szerződésének „A lakások és helyiségek bérletéről” szóló 1993. évi LXXVIII. törvény 39:§-ának (1) bekezdése alapján 2020. július 31. napjával történő megszűnését.

A helyiséget „a lakások és helyiségek bérletére vonatkozó egyes szabályokról” szóló 7/2012.(IV.01.) számú önkormányzati rendelet 6. pontjára hivatkozással 2020. október 1 napjától kezdődően 2024. március 31. napjáig határozott időre szólóan bérbe adja a B&T e-Spejz.hu Kft. (székhelye: 9800 Vasvár, Kismákfa u. 94.; adószám: 27064805-2-18; cégjegyzék szám: 18-09-114066; képviseli: Tomanóczy Péter ügyvezető) részére. A helyiség bérleti díját nettó 22.000,-Ft +27%ÁFA (5.940,-Ft), összesen bruttó 27 940,-Ft/hó összegben határozza meg.

Felelős: Tóth Balázs polgármester

Határidő: 2020. október 1.

**9./ Előterjesztés Csonka Bettina Vasvár, Alkotmány u. 13. fsz. 7. szám alatti lakos bérbeszámítási kérelmére**

**Unger József képviselő** elmondta, hogy a Humán Erőforrás Bizottság bruttó 40.000,- Ft bérbeszámítás biztosítását javasolja Csonka Bettina részére az általa bérelt önkormányzati lakás padozatának laminált padlóra cserélésére.

**Pálláné Dr. Lakics Erika aljegyző** elmondta, hogy a bizottsági ülés után Csonka Bettina becsatolta a számlát a parketta szegélyről és ragasztóról, melynek összege 37.000,-Ft, az árajánlatnál 5.000,-Ft-tal több, így a teljes felújítási összeg 84.970,-Ft, annak 50 %-a 42.485,-Ft.

**Tóth Balázs polgármester** több kérdés, hozzászólás nem lévén – aljegyző asszony kiegészítésének figyelembevételével - szavazásra tette fel az előterjesztésben található határozati javaslat „B” változatát, kiegészítve a 42.485,-Ft bérbeszámítási összeggel.

Képviselő-testület a 42.485,-Ft bérbeszámítással kiegészített „B” határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**107/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete Csonka Bettina Vasvár, Alkotmány u. 13. fsz. 7. szám alatti lakás bérlője részére az elvégzendő felújítási munkálatok költségeire (padozat csere új laminált padlóra) bérbeszámítást engedélyez a jegyzőkönyv 5. számú mellékletét képező számlák alapján.

Az önkormányzat által megítélt bérbeszámítás összege a bérlő által teljes egészében kifizetett számla után kerülhet havonta érvényesítésre, bérbeszámítás formájában a havi lakbér erejéig. A bérbeszámítás összege bruttó: 42.485,- Ft.

A képviselő testület felhatalmazza a polgármestert, hogy a nevezett személlyel e határozatban foglaltak szerint a bérbeszámítási megállapodást 30 napon belül kösse meg.

Felelős: Tóth Balázs polgármester

Határidő értesítésre: 2020. október 1.

**10./ Előterjesztés Málovits Lászlóné Vasvár, Március 15. tér 6. I/3. szám alatti bérlő bérbeszámítási kérelmére**

**Unger József képviselő** elmondta, hogy a Humán Erőforrás Bizottság bruttó 100.000,-Ft bérbeszámítás biztosítását javasolja Málovits Lászlóné részére az általa bérelt önkormányzati lakás nyílászáróinak cseréjére és redőnyök szereltetésére.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslat „B” változatát, kiegészítve a bizottság által javasolt összeggel.

Képviselő-testület a kiegészített „B” határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**108/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete Málovits Lászlóné 9800 Vasvár, Március 15 tér 6. I/3. szám alatti bérlő részére az elvégzett felújítási munkálatok költségeire (nyílászárók cseréje és redőnyök szereltetése) bérbeszámítást engedélyez a jegyzőkönyv 6. számú mellékletét képező árajánlat alapján.

Az önkormányzat által megítélt bérbeszámítás összege a bérlő által teljes egészében kifizetett számla után kerülhet havonta érvényesítésre, bérbeszámítás formájában a havi lakbér erejéig. A bérbeszámítás összege bruttó:100.000- Ft.

A képviselő testület felhatalmazza a polgármestert, hogy a nevezett személlyel e határozatban foglaltak szerint a bérbeszámítási megállapodást 30 napon belül kösse meg.

Felelős: Tóth Balázs polgármester

Határidő értesítésre: 2020. október 1.

**11./ Előterjesztés Koltai Istvánné Vasvár, Eötvös L.u.6/A. fsz. 3. szám alatti lakos tulajdonosi hozzájárulási kérelmére**

**Unger József képviselő** elmondta, hogy a Humán Erőforrás Bizottság támogatta az előterjesztésben található, hozzájárulást megadó határozati javaslatot.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**109/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete Koltai Istvánné Vasvár, Eötvös L. u. 6/A. fsz. 3. szám alatti önkormányzati lakás bérlője kérelmére **hozzájárul** ahhoz saját költségén ezen bérelt önkormányzati lakást felújítsa, korszerűsítse, azon feltétellel, hogy az önkormányzattól pénzügyi támogatást nem kér.

Felelős: Tóth Balázs polgármester

Határidő értesítésre: 2020. október 1.

**12./ Előterjesztés a Vasvár, Kossuth L.u.8. fsz. 3. szám alatti önkormányzati lakás bérleti szerződésének megszüntetésére**

**Unger József képviselő** közölte, hogy a Humán Erőforrás Bizottság elfogadásra ajánlja a képviselő-testületnek az előterjesztésben található határozati javaslatot.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**110/2020.(IX.24.) számú képviselő-testületi határozat:**

I.

Vasvár Város Önkormányzata Képviselő-testülete a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. tv. 23.§(1) bekezdés a) pontja alapján Farkas Imréné Vasvár, Kossuth Lajos u. 8. fsz. 3. szám alatti lakására, határozott időre kötött lakásbérleti szerződését közös megegyezéssel, 2020. szeptember 30. napjával megszünteti.

Felhívja a bérlő figyelmét, hogy a lakást a lakások és helyiségek bérletére vonatkozó egyes szabályokról szóló 7/2012.(IV.01.) számú önkormányzati rendeletben meghatározottaknak megfelelően, rendeltetésszerű használatra alkalmas állapotban kell visszaadni.

Felelős: Tóth Balázs polgármester

Határidő: 2020. szeptember 30.

II.

Vasvár Város Önkormányzata Képviselő-testülete a lakások és helyiségek bérletére vonatkozó egyes szabályokról szóló 7/2012. (IV.01.) számú önkormányzati rendelet 2.§ (1). bek. c) pontja és 8.§-a alapján a Vasvár, Kossuth Lajos u. 8. fsz. 3., 1 szoba, komfortos, 34 m2 alapterületű lakást költségalapon meghatározott lakbérű - nem pályázati támogatással épült - lakásként kívánja bérbe adni.

A költségalapon meghirdetett komfortos lakás bérleti díja 491,- Ft/m2 Ft/hó, (16.694, - Ft/hó). Az óvadék összege 66.776, - Ft, melyet a bérleti szerződés megkötésekor kell befizetni.

A bérleti jogviszony időtartama legfeljebb 5 év.

Felelős: Tóth Balázs polgármester

Határidő: 2020. november 1.

**13./ Előterjesztés a Vasvár, Alkotmány u. 13. fsz. 5. szám alatti összkomfortos lakás költségalapon történő bérbeadására**

**Unger József képviselő** közölte, hogy a Humán Erőforrás Bizottság elfogadásra ajánlja a képviselő-testületnek az előterjesztésben található határozati javaslatot.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**111/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete a lakások és helyiségek bérletére vonatkozó egyes szabályokról szóló 7/2012. (IV.01.) számú önkormányzati rendelet 2.§ (1) bek. c) pontja és 8.§-a alapján a Vasvár, Alkotmány u. 13. fsz. 5. szám alatti, egy szoba, összkomfortos, 37 m2 alapterületű lakást költségalapon meghatározott lakbérű – pályázati támogatással épült - lakásként adja bérbe. A bérleti díj: 21.497,- Ft/hó (581,- Ft/m2 Ft/hó). Az óvadék összege 85.988, - Ft, melyet a bérleti szerződés megkötésekor kell befizetni.

A bérleti jogviszony időtartama legfeljebb 5 év.

Felelős: Tóth Balázs polgármester

Határidő: 2020. december 1.

**14./ Előterjesztés Balogh Kitti Annamária Vasvár, Németh A.u.2. fsz. 4. szám alatti lakos lakásbérleti szerződésének meghosszabbítására**

**Figyelemmel a személyiségi jogok védelmére, zárt ülés keretében tárgyalva, külön jegyzőkönyvben rögzítve.**

**15./ Előterjesztés felhatalmazás adására „Csapadékvíz-elvezetés Vasváron II. ütem” projekt keretében közbeszerzési szakértői, valamint műszaki ellenőri feladatot ellátó gazdasági szereplők kiválasztására irányuló beszerzési eljárás lefolytatására**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**113/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete felhatalmazza Vasvár Város Polgármesterét, hogy „Csapadékvíz-elvezetés Vasváron II. ütem” közbeszerzési szakértőjének és műszaki ellenőrének kiválasztására irányuló beszerzési eljárásokat 3-3 gazdasági szereplőtől történő ajánlat bekérésével lefolytassa.

A kiválasztás szempontjául a legalacsonyabb ajánlati árat határozza meg.

Felhatalmazza a polgármestert, hogy a beszerzési eljárásokban a legalacsonyabb ajánlati árat adó gazdasági szereplőkkel a megbízási szerződéseket megkösse.

A beszerzési eljárás lebonyolításának határideje 2021. október 30.

Felelős: Tóth Balázs polgármester

Határidő: azonnal

**16./ Előterjesztés a Vasvári Városfejlesztési Nonprofit Kft. szabályzatainak elfogadására**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**114/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete a Vasvári Városfejlesztési Nonprofit Kft. Szervezeti és Működési Szabályzatát, mely a jegyzőkönyv 7. számú mellékletét képezi, a Felügyelő Bizottság Ügyrendjét, mely a jegyzőkönyv 8. számú mellékletét képezi és Javadalmazási Szabályzatát, mely a jegyzőkönyv 9. számú mellékletét képezi, jóváhagyja.

Felelős: Tóth Balázs polgármester

Határidő: azonnal

**17./ Előterjesztés használati jog biztosításáról**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**115/2020.(IX.24.) számú képviselő-testületi határozat:**

Vasvár Város Önkormányzata Képviselő-testülete, mint a vasvári 2070/2 és 2070/3 hrsz-ú telek kizárólagos tulajdonosa hozzájárul, hogy az említett ingatlanokon a Vasvári Városfejlesztési Nonprofit Kft (9800 Vasvár, Alkotmány u. 1.) által felépített raktárcsarnok épületek az ingatlan-nyilvántartásban önálló épületként kerüljenek feltüntetésre.

Vasvár Város Önkormányzata Képviselő-testülete, mint a vasvári 2041/2, 2070/1, 2070/2, 2070/3, 2070/4, 2070/5 és 2070/4 hrsz-ú telkek kizárólagos tulajdonosa használati jogot biztosít a Vasvári Városfejlesztési Nonprofit Kft. részére az „Iparterület kialakítása Vasváron” TOP-1.1.1.-15-VS1-2016-00004. azonosító számú projekt fenntartási időszakának végéig.

Vasvár Város Önkormányzata Képviselő-testülete felhatalmazza Vasvár Város Polgármesterét, hogy a fenti feltételeknek megfelelő, ügyvéd által készített megállapodásokat/szerződéseket aláírja.

**Felelős:** Tóth Balázs polgármester

**Határidő:** azonnal

**18./ Előterjesztés „Vasvár Város Díszpolgára” cím, „Vasvár Városért”’ érdemérem, „Vasvár Város Önkormányzatának a Közszolgálatért Alapított Barabás István Díja”, valamint „A Városfejlesztésért” Díj kitüntetések adományozásához**

**A napirendi pontot a képviselő-testület zárt ülés keretében tárgyalta, figyelemmel az Mötv. 46. § (2) bek. a) pontjára. A hozzászólások és a döntések külön jegyzőkönyvben vannak rögzítve.**

**INTERPELLÁCIÓK:**

**Dr. Fabók Tibor képviselő** jelezte, hogy a Köztársaság téri világháborús emlékműnél, a kereszteződésben nagy lyukak vannak az útban. Továbbá a József Attila utcában az általános iskola kis épületétől az Atroplusz Kft bejáratáig a járdaszakasz nagyon rossz állapotban van.

Észrevételezte, hogy a Március 15. téren, a Győrvár Tejbolt és a virágbolt közti kapualj bejárati ajtaja nagyon ronda, jó lenne lefesteni. A Március 15. tér 2. szám alatti társasház (ahol a Szentháromság Gyógyszertár is van) homlokzatáról több helyen leesett a gipszkarton.

Dícséretként említette meg, hogy nagyon rendezet a város, le van kaszálva mindenhol a fű.

Megkérdezte, hogy a Petőfi S.u.12. szám alatti sárga lakótömb mellett egy kulturáltabb parkolót nem lehetne-e kialakítani?

**Gyöngyösi Zsuzsanna képviselő**: Információi szerint a parkoló kialakításába a lakók anyagilag is beszállnának.

**Tóth Balázs polgármester** elmondta, hogy a Petőfi S. u. 12. szám alatti lakótömb mellett az útra merőleges parkolók létesítését nem engedi a Közútkezelő. Az önkormányzat abban tud segíteni, hogy lekavicsoztatja a területet, mivel a víz kimosta.

Dr. Fabók Tibor képviselő városképpel kapcsolatos felvetéseit (kapu lefestése, homlokzatjavítás) egy esetleges városrehabilitációs pályázat keretében látta megoldhatónak.

**Tóth Balázs polgármester** több tárgy nem lévén az ülést berekesztette.

K.m.e.

 TÓTH BALÁZS Dr. ÓDOR ILDIKÓ

 polgármester jegyző